Ράνια Μπουμπουρή Δημοσιεύτηκε 04 Σεπτεμβρίου 2015



Μια από τις πιο σημαντικές φυσιογνωμίες του εκδοτικού χώρου στην Ελλάδα, η Κάτια Λεμπέση, εκδότρια του Κέδρου, έφυγε από τη ζωή σήμερα το πρωί, έπειτα από πολυετή πόλεμο με τον καρκίνο. Η Κάτια Λεμπέση γεννήθηκε στην Αθήνα το 1948. Σπούδασε Εκπαίδευση στο Goddard College στο Vermont της Αμερικής, ένα προοδευτικό πανεπιστήμιο με οικολογικό προσανατολισμό. Στη Μεταπολίτευση ενεργοποιήθηκε στο αυτόνομο γυναικείο κίνημα και ίδρυσε τις Εκδόσεις Κύτταρο, που εξέδωσαν τα πρώτα φεμινιστικά βιβλία στην Ελλάδα. Το 1985 απέκτησε με τον σύζυγό της, Ευάγγελο Παπαθανασόπουλο, τις Εκδόσεις Κέδρος, τις οποίες διηύθυνε μέχρι πρόσφατα. «Ο Κέδρος ήταν για μας λαχείο ζωής. Νέοι ορίζοντες ανοίχτηκαν μπροστά μας, που μας έφεραν μεγάλες χαρές αλλά και μεγάλες ευθύνες. Πάνω απ’ όλα όμως κρύβει μια ανυπέρβλητη μαγεία. Είναι ένας χώρος πολυδιάστατος, απρόβλεπτος και απαιτητικός, που προσφέρει μοναδικές συγκινήσεις» (από το κείμενό της στην επετειακή έκδοση Το χρονικό του Κέδρου 1954-2004). Τα τελευταία χρόνια δραστηριοποιήθηκε στο οικολογικό κίνημα και διετέλεσε μέλος της Γραμματείας των Οικολόγων Πράσινων. Ήταν υποψήφια στο ψηφοδέλτιο επικρατείας του κόμματος στις βουλευτικές εκλογές του 2007 και του 2012. Η κηδεία της θα γίνει τη Δευτέρα 7 Σεπτεμβρίου 2015, στις 4 μ.μ., στο Πρώτο Νεκροταφείο Αθηνών.

Η Εταιρεία Συγγραφέων αναφέρει σε ανακοίνωσή της: «Η Εταιρεία Συγγραφέων, μαζί με όλη τη μεγάλη κοινότητα του χώρου του βιβλίου, εκφράζει τη βαθύτατη θλίψη της για την απώλεια της Κάτιας Λεμπέση, η οποία συνέχισε μετά τη Νανά Καλλιανέση την μακρά παράδοση του Κέδρου μαζί με τον Βαγγέλη Παπαθανασόπουλο. Στους οικείους της εκφράζουμε τα πιο θερμά μας συλλυπητήρια ».